Halõna Kruk

Halõna Kruk (ukraina keeles Гали́на Григо́рівна Крук; sündinud 30. novembril 1974 Lvivis) on Ukraina kirjandusteadlane, tõlkija ja luuletaja.

Kruk on ukraina kirjanduse dotsent (kaasprofessor) Ivan Franko ülikoolis Lvivis"Halõna Kruk (Ukraina)", Prima Vista 2024 (vaadatud 09.05.2024), kus õppis ka ise ning kaitses 2001. aastal doktoriväitekirja ukraina kirjanduse alal. Tema eriala on Euroopa ja Ukraina barokk-kirjandus."Halyna Kruk", Lvivi ülikooli filoloogiateaduskond (vaadatud 09.05.2024)

2024. aasta seisuga on ta avaldanud kuus luulekogu, samuti laste- ja noorteraamatuid. Tema teoseid on tõlgitud rohkem kui 20 keelde, eesti keelde on tema luulet tõlkinud Anna Verschik ning Maarja Kangro. Kruki luuletuse "Inimkonna ajalugu" tõlke eest pälvis Kangro 2023. aastal August Sanga nimelise luuletõlke auhinna.

Tõlkija Maarja Kangro on öelnud Kruki luule kohta: "Halõna Kruki tekstid ei lase alati kergesti ligi ega ole hetkega mõistetavad. Ta on terane märkaja, kelle luuletustes on huvitavaid kujundinihkeid ja mõtteliuglemisi, iseäranis võluv on aga see, et lugeja tajub: need tekstid on saanud alguse vahetust suhestumisest maailmaga. Halõna kirjutab siis, kui on vaja."Maarja Kangro, ""Inimkonna ajalugu" on ka inimkonna ajalugu", Sirp, 06.10.2023, kõne August Sanga luuletõlkeauhinna puhul 30.09.2023 (vaadatud 09.05.2024)

Liikmesus organisatsioonides
Halõna Kruk oli 2017-2019 Ukraina PENi asepresident.

Tunnustus
1997. aastal pälvis Kruk Bohdan-Ihor Antonõtši kirjandusauhinna "Elu tervitus" ("Привітання життя"), kirjandusauhinna Hranoslov ja kirjastuse Smoloskõp kirjandusauhinna. 2003. aastal võitis ta rahvusvahelise lasteraamatute konkursi Step by Step. Kahel korral (2003 ja 2010) on talle antud Poola kultuuriministeeriumi stipendium Gaude Polonia, ühel korral Krakówi stipendium Homines Urbani. 2021. aastal anti Krukile BookForumi parima raamatu auhind. 2023. aastal pälvis ta rahvusvahelise Sundar Ramaswamy tõlkeauhinna, mida annab välja kirjastus Arrowsmith Press."Halyna Kruk/Ukraine", Meridian Poltava, 2018 (vaadatud 09.05.2024)"Halyna Krouk", Poetry International, 2022 (vaadatud 09.05.2024)

Luulekogud
 "Мандри у пошуках дому" ("Reisid koduotsinguil") Львів: Каменяр, 1997
 "Сліди на піску" ("Jäljed liival") Київ: Гранослов, 1997
 "Обличчя поза світлиною" ("Nägu foto taga") Київ: Факт, 2005
 "Спів/існування" ("Koos(mitte)olemine") Львів: Піраміда, 2013
 "Доросла" ("Täiskasvanu") Львів: Видавництво Старого Лева», 2017
 "Хто завгодно, тільки не я" ("Kes iganes, ainult mitte mina"), 2021

Viited

Välislingid
 Intervjuu: Maarja Kangro, [https://ekspress.delfi.ee/artikkel/120290675/ukraina-luuletaja-halona-kruk-olen-roomutunde-taielikult-kaotanud-mitte-miski-ei-tee-mind-onnelikuks "Ukraina luuletaja Halõna Kruk: "Olen rõõmutunde täielikult kaotanud – mitte miski ei tee mind õnnelikuks"", Eesti Ekspress, 06.05.2024
 Maarja Kangro, ""Inimkonna ajalugu" on ka inimkonna ajalugu", Sirp, 06.10.2023, kõne August Sanga luuletõlkeauhinna puhul 30.09.2023
 Kaks Halõna Kruki luuletust eesti tõlkes, Looming 3/2022
 "Halyna Krouk", Poetry International, 2022
 "Halyna Kruk/Ukraine", Meridian Poltava, 2018
 "Halyna Kruk", Lvivi ülikooli filoloogiateaduskond

Kategooria:Ukraina luuletajad
Kategooria:Ukraina kirjandusteadlased
Kategooria:Ukraina kirjanikud
Kategooria:Ukraina tõlkijad
Kategooria:Lvivi ülikooli vilistlased
Kategooria:Sündinud 1974